Jaanuar 2022

Jaanuar 2022, kroonika.

2022. aasta jaanuar algas laupäeval ja lõppes 31 ööpäeva hiljem esmaspäeval.

1. jaanuar
 Jõustus RHK-11 ehk täiendatud Rahvusvaheline haiguste ja nendega seotud terviseprobleemide statistiline klassifikatsioon.
 Euroopa Liidu eesistujariigiks sai Prantsusmaa.

2. jaanuar
 Kasahstanis Manggõstau oblastis tuli rahvas tänavatele protestima pärast seda, kui päev varem oli tühistatud autokütuse hinnalagi, misjärel selle hind enam kui kahekordistus.

5. jaanuar
 Kasahstani valitsus astus tagasi pärast seda, kui kütusehinna tõusust tingitud meeleavaldused muutusid vägivaldseks. Kogu riigis kuulutati välja eriolukord. Almatõs tungisid protestijad linnapea kabinetti ja linnavalitsuse hoone pandi põlema. Almatõ lennujaama vallutanud meeleavaldajad hävitasid siseterminali ja maksuvaba tsooni. Kasahstani president Kasõm-Žomart Tokajev lubas, et tegeleb meeleavaldustega nii karmilt kui võimalik ning pöördus abipalvega Venemaa juhitava Kollektiivse Julgeoleku Lepingu Organisatsiooni poole. Ühtlasi asus ta riigi julgeolekunõukogu esimeheks kõrvaldades sellelt kohalt endise presidendi Nursultan Nazarbajevi.

6. jaanuar
 Kasahstani saabusid Venemaa dessantväelaste näol Kollektiivse Julgeoleku Lepingu Organisatsiooni abijõud. Almatõs jätkusid kokkupõrked protestijate ja julgeolekujõudude vahel. Hukkus mitukümmend protestijat.

9. jaanuar
 Tulekahjus New Yorgi Bronxi linnaosas asuvas korrusmajas hukkus vähemalt 17 inimest, üle 60 sai vigastada.
 15-liikmeline Lääne-Aafrika Riikide Majandusühendus teatas, et selle liikmesriigid peatavad diplomaatilised suhted Maliga ning sulgevad oma piirid riigiga.

10. jaanuar
 Genfis algasid läbirääkimised Venemaa ja USA vahel, et maandada pingeid Ukraina ümber.
 Hollandis vannutati ametisse Mark Rutte neljas valitsus.
 Baltimore'is siirati inimesele esimest korda sea süda.

 15. jaanuar 
Vaikses ookeanis toimus Hunga Tonga vulkaanipurse. Mitmeid riike tabas tsunami ja veealuste sidekaablite purunemise tõttu katkes Tongal ühendus välismaailmaga.

 18. jaanuar 
 Microsoft teatas kavatsusest osta 68 miljardi dollari eest videomängude ettevõte Activision Blizzard.

 22. jaanuar 
Jaapani lääneosa tabas maavärin magnituudiga 6,6.

 23. jaanuar 
Armeenia president Armen Sargsjan teatas, et astub tagasi, kuna põhiseadus ei anna talle piisavalt võimalusi riigi poliitikat mõjutada.
Burkina Fasos toimus sõjaväeline riigipööre, millega eemaldati võimult president Roch Marc Christian Kaboré.

 24. jaanuar 
Burkina Fasos toimunud riigipöörde käigus vahistasid mässulised sõdurid president Roch Marc Christian Kaboré.
James Webbi kosmoseteleskoop jõudis ettenähtud asukohta Lagrange'i punkti L2.

 27. jaanuar 
Ukrainas Dnipros lasi sõdur relvade väljajagamisel maha viis teenistuskaaslast ja haavas veel mitut.

 30. jaanuar 
Portugalis toimunud üldvalimised võitis António Costa juhitav Sotsialistlik Partei võites 117 kohta 230-kohalises parlamendis.

 31. jaanuar 
Aafrika Liit peatas Burkina Faso liikmesuse vastusena seal toimunud riigipöördele.
Peruu ministrite nõukogu president Mirtha Vásquez astus tagasi.
Soome peaminister Sanna Marin teatas, et veebruaris kaovad riigis kõik koroonaviiruse epideemiast tingitud piirangud. 
Saksamaal Kuseli lähedal lasti liikluskontrolli käigus maha kaks politseinikku. Kaks kahtlusalust peeti samal päeval kinni Saarimaal.

 1